KÄSKKIRI

	                                              05.08.2024 nr 64	

Riigi Kaitseinvesteeringute Keskuse  lähetuste kord

Riigi Kaitseinvesteeringute Keskuse lähetuste kord kehtestatakse kaitseministri 08.08.2022 määruse nr 16 "Riigi Kaitseinvesteeringute Keskuse põhimäärus" § 11 lg 2, § 12 lg 1 punkti 7 alusel ning kooskõlas Vabariigi Valitsuse 19.12.2012 määrusega nr 112 „Ametniku teenistuslähetusse saatmise, lähetuskulude hüvitamise ning päevaraha maksmise tingimused ja kord ning päevaraha määr“ ja Vabariigi Valitsuse 25.06.2009 määrusega nr 110 „Töölähetuse kulude hüvitiste maksmise kord ning välislähetuse päevaraha alammäär, maksmise tingimused ja kord".

1.	ÜLDPÕHIMÕTTED

1.1.	Riigi Kaitseinvesteeringute Keskuse (edaspidi RKIK) lähetuste kord (edaspidi kord) reguleerib RKIK töötajate ja ametnike (edaspidi teenistujad) lühiajalisse teenistus- või töölähetusse (edaspidi lähetus) saatmist, lähetuskorralduse menetlemist ning lähetuskulu hüvitamist.

1.2.	Lähetuseks loetakse teenistuja kindlaksmääratud ajavahemikul toimuvat sõitu tööülesannete  täitmiseks väljapoole alalise töökoha asukohta RKIK peadirektori, peadirektori asetäitja või osakonnajuhataja korralduse alusel ning ettenähtud tingimustel, kui tööülesande täitmine ei ole võimalik või otstarbekas videokohtumise korraldamise ega muude tehniliste vahendite kasutamise kaudu. Lähetus võib olla siselähetus (Eesti piirides) või välislähetus (väljapoole Eestit).

1.3.	Kord ei reguleeri koolituslähetustega seonduvat. RKIK koolituslähetuste korraldamisega tegeleb ja lähetuskulud hüvitab Kaitseressursside Amet. Lähetus loetakse koolituslähetuseks, kui selle ainsaks või peamiseks eesmärgiks on teenistuja koolitamine.

1.4.	Lähetuskorraldus vormistatakse ja kinnitatakse ning lähetuse kuluaruanne esitatakse riigitöötaja iseteenindusportaali lähetuste moodulis (edaspidi lähetuste portaal).

1.5.	Siselähetuse korral, millega ei kaasne kulusid, lähetuskorraldust lähetuste portaalis ei vormistata. Lähetus kooskõlastatakse vahetu juhiga e-kirja teel.

2.	LÄHETUSSE SAATMISE KORD

2.1.	Lähetusse saadetav teenistuja (edaspidi lähetatav) algatab üldjuhul hiljemalt seitse (7) tööpäeva enne kavandatava lähetuse algust lähetuste portaalis lähetuskorralduse, milles märgib ära lähetuse info vastavalt korra lisas 1 sätestatule.

2.2.	Kui lähetusega kaasnevad vaid esmalt lähetatava enda poolt tasutavad kulud, võib enne lähetusse minekut jätta lähetuskorralduse vormistamata ning lähetusse minek kooskõlastatakse vahetu juhiga e-kirja teel. Lähetusest naasmisel vormistatakse lähetuste portaalis lähetuskorraldus-kuluaruanne, mille kooskõlastamine toimub vastavalt punktile 2.3 ning kinnitamine vastavalt punktile 2.4.

2.3.	Lähetuskorraldus suunatakse lähetuste portaalis kooskõlastamiseks alljärgnevalt:

2.3.1.	lähetatava vahetule juhile (välja arvatud peadirektori lähetuse korral), kes kinnitab lähetuse vajalikkust ning otstarbekohasust;

2.3.2.	lähetatava osakonda teenindavale referendile (edaspidi lähetuse haldur), kes korraldab lähetuskorraldusse märgitud andmete alusel reisifirmadelt reisipakkumiste päringu tegemise ning kinnitab piletite ja majutuse broneeringud lisades need lähetuse portaalis lähetuskorralduse juurde. Erandjuhul, kui reisifirmade poolt pakutu ületab oluliselt kehtestatud piirmäärasid või reisifirmade kaudu ei ole võimalik broneeringut teostada, on lubatud kasutada muid broneerimise viise;

2.3.3.	finantsistile, kes kontrollib lähetuskorralduses lähetusega kaasnevatele eeldatavatele kuludele lisatud finantsdimensioonide õigsust. Finantsist kontrollib, kas lähetataval on varasemate lähetuste kuluaruanded esitatud ning lähetuskorraldusega avansi taotlemisel kontrollib, kas lähetatul on varasemast avansijääki; 

2.3.4.	üldosakonna juhatajale, kes kulujuhina kinnitab eelarveliste vahendite olemasolu.

2.4.	Lähetuskorraldus suunatakse lähetuste portaalis kinnitamiseks alljärgnevalt:

2.4.1.	peadirektorile, kes kinnitab peadirektori asetäitja ja osakonnajuhataja lähetuse;

2.4.2.	osakonnajuhatajale, kes kinnitab talle alluva osakonna teenistuja lähetuse.

2.5.	Peadirektori lähetuskorralduse kinnitab minister.

2.6.	Lähetuskorralduse kinnitaja kinnitab lähetuskorraldusele kinnituse andmisega, et lähetus on vajalik, võttes sealjuures arvesse lähetuse halduri, finantsisti ja kulujuhi teavitusi lähetuseks ebapiisavate eelarveliste vahendite ja/või sõidupiletite ja majutuse ning muude lähetusega kaasnevate eeldatavast maksumusest suuremate kulude kohta või muid märkusi.

2.7.	Lähetuse haldur kinnitab pärast lähetuskorralduse kinnitamist piletite ja majutuse broneeringud ning teiste kaasnevate teenuste tellimused.

2.8.	Välislähetuse korral on lähetataval õigus saada avansina lähetuse päevaraha ning avanssi lähetatava enda poolt makstavate lähetuskulude katmiseks. Avansi maksmine on võimalik, kui lähetuskorraldus on kinnitatud vähemalt kolm (3) tööpäeva enne lähetuse algust. Avanssi ei maksta varem kui kaks (2) tööpäeva enne lähetuse algust.

2.9.	Kui lähetataval on eelmisest lähetusest tagastamata ettemakse jääk või esitamata lähetuse kuluaruanne, teavitab finantsist sellest üldosakonna juhatajat, kellel on õigus keelata enne lähetust avansi maksmine.

2.10.	Pereliikme lähetusse kaasa võtmist ei hüvitata. 

2.11.	Kinnitatud lähetuskorralduse muutmiseks avab lähetatav või tema ettepanekul lähetuse haldur lähetuste portaalis lähetuskorralduse, teeb muudatused ning esitab uuendatud lähetuskorralduse kooskõlastamiseks ja kinnitamiseks algse lähetuskorralduse kooskõlastanud ja kinnitanud isikutele. Eelnev lähetuskorraldus saab lähetuste portaalis staatuse „Tühistatud“.

2.12.	Kinnitatud lähetuskorralduse tühistamiseks avab lähetatav või tema ettepanekul lähetuse haldur lähetuste portaalis lähetuskorralduse, esitab tühistamisdokumendi kooskõlastamiseks ja kinnitamiseks algse lähetuskorralduse kooskõlastanud ja kinnitanud isikutele ning lisab vajadusel info kulude võimaliku tagasisaamise kohta.

2.13.	Lähetuse tühistamisel lähetatu terviserikke tõttu on lähetatu kohustatud esitama arstitõendi haigestumise või õnnetusjuhtumi kohta või muu meditsiinilise dokumendi, mis on kindlustusandja poolt nõutav kindlustushüvitise maksmiseks. Kui kindlustushüvitis jääb saamata eelnimetatud dokumendi esitamata jätmise tõttu, on lähetatu kohustatud hüvitama RKIK-le tekkinud kulud. 

2.14.	Lähetuse muutmisel või tühistamisel muudab või tühistab lähetatav või tema ettepanekul lähetuste haldur kõik lähetusega seotud broneeringud. Enne lähetuskorralduse tühistamist välja makstud avanss kuulub RKIK-le tagasi maksmisele hiljemalt kolme (3) tööpäeva jooksul lähetuskorralduse tühistamisest arvates.

2.15.	Lähetuskorraldust ei muudeta, kui lähetuses viibitud päevade arv muutub teenistujast sõltumatutel asjaoludel (lennutöötajate streik, ilmaolud, lendude hilinemised) ning see ei too endaga kaasa täiendavaid kulusid sõidu- ja majutuskuludele. Kuluaruandes tuleb sel juhul kajastada päevaraha plokis õige lähetuse päevade arv ja lisainfo kommentaari väljale tuleb kirjutada muutuse põhjus.

2.16.	Lähetuskorraldus säilitatakse lähetuste portaalis.

3.	ARUANDLUS

3.1.	Lähetatu esitab viie (5) tööpäeva jooksul pärast lähetusest saabumist vahetule juhile ja teadmisvajadusega inimestele ülevaate lähetuse tulemusena saadud informatsiooni, järelduste, edasiste tegevuste jms kohta. Üldjuhul esitatakse ülevaade kirjalikku taasesitamist võimaldavas vormis.

3.2.	Välislähetuse korral, kuhu lähetatakse kahe või enamaliikmeline grupp, teeb tegevusaruande grupijuht või tema määratud teenistuja koostöös teiste lähetatavatega. Grupijuhi puudumisel lepivad teenistujad omavahel kokku isikus, kes lähetuse kohta ühise tegevusaruande koostab.

3.3.	Viie (5) tööpäeva jooksul lähetusest naasmisest esitab teenistuja lähetuste portaalis lähetuse kuluaruande kooskõlas korra lisas 1 tooduga.

3.4.	Lähetuse kuluaruandes märgib teenistuja isiklikust rahast tasutud lähetuskulu ning lisab kuluaruandele kulu tõendavad dokumendid (sõidupilet, hotelliarve vms) ja maksekorralduse, kui arvel ei nähtu selle tasumine.

3.5.	Isikliku sõiduki lähetuses kasutamise korral lisab lähetatav lähetuse kuluaruandele korra lisas 2 toodud vormi koos sellel nõutud andmetega, lisades kulu tõendavad dokumendid. Lähetatav vastutab esitatud andmete õigsuse eest.

3.6.	Välisvaluutas tehtud kulutused hüvitatakse eurodes kuludokumendil oleva või lähetusele järgneval tööpäeval kehtinud Euroopa Keskpanga päevakursi alusel või lähetatu pangaväljavõtte alusel. Kursivahest tulenev lisakulu hüvitatakse kulu tõendava dokumendi alusel (näiteks valuuta ostu tšekk või kaardimakse korral pangaväljavõte, millel on märgitud valuuta ostukurss).	

3.7.	Esitatud lähetuse kuluaruande kontrollib ja kooskõlastab finantsist.

3.8.	Kui esitatud kuluaruande kulud kokku ületavad lähetuskorralduses kinnitatud kulusid kokku rohkem kui seitsmekümne viie (75) euro võrra, suunab finantsist kuluaruande kulujuhile täiendavaks kinnitamiseks.

3.9.	Kui lähetatu hilineb lähetuse kuluaruande esitamisega rohkem kui nädala, saadab finantsist talle teavituse aruande esitamise tähtaja möödumise kohta. Kui kuluaruande viibimist ei põhjendata ega esitata järgneva kuu jooksul, on finantsistil õigus esitada lähetuse kuluaruanne päevaraha ja ostuarvete alusel tasutud kulude kohta, jättes lähetatu poolt tasutud kulud arvestamata.

3.10.	Lähetuse kuluaruanded säilitatakse lähetuste portaalis. 

4.	PÄEVARAHA HÜVITAMISE MÄÄRAD JA TINGIMUSED

4.1.	Päevaraha makstakse lähetatavale välislähetuse korral viiskümmend (50) eurot päevas välislähetuse esimese viieteistkümne (15) kalendripäeva kohta, kuid mitte rohkem kui viieteistkümne (15) kalendripäeva eest kalendrikuus ning kolmkümmend kaks (32) eurot iga järgneva kalendripäeva kohta. Päevaraha ei maksta siselähetuse korral.

4.2.	Päevaraha makstakse väljasõidu päeva eest, kui välisriiki suunduv sõiduk väljub hiljemalt kell 21.00. Välislähetusest saabumise päeva eest makstakse päevaraha, kui sõiduk saabub pärast kella 3.00.

4.3.	Lähetatava päevaraha määra vähendatakse:

4.3.1.	70% lähetuskohas viibimise ajal tagatakse lähetatavale tasuta toitlustamine;

4.3.2.	50% kui lähetatavale tagatakse lähetuses kaks tasuta toidukorda päevas.

4.4.	Toitlustamis- ja muud kulud lennukis, laeval ja hotellis ei kuulu hüvitamisele, välja arvatud hommikusöök, kui see kuulub vaikimisi laevapileti või hotellimajutuse maksumuse sisse.

4.5.	Kui lähetatavale maksab päevaraha muu isik või asutus, on lähetatav kohustatud esitama RKIK-le muu isiku või asutuse kinnituse päevaraha maksmise kohta või ise kinnitama selle saamist. RKIK poolt hüvitatakse punktis 4.1 sätestatud päevaraha määra ja muu isiku või asutuse poolt makstava summa vahe.

5.	SÕIDUKULUDE HÜVITAMISE MÄÄRAD JA TINGIMUSED

5.1.	Lähetuse sõidukuluks loetakse kulu, mida lähetatav teeb transpordile lähetuskohta suundumiseks, lähetuskohas ja  lähetuskohast alalisse töökohta naasmiseks.

5.2.	Lähetuse sõidukulu hüvitatakse arve, sõidupileti ja/või muu kulu tõendava dokumendi alusel. Lähetatavale hüvitatakse dokumentaalselt tõendatud, ainult lähetusega seotud sõidukulu.

5.3.	Sõidupileti kuupäevad lähetuskohta ja tagasi peavad ühtima lähetuse algus- ja lõppkuupäevadega. Kui teenistuja soovib lähetusse sõita või lähetusest naasta kuupäevadel, mis ei vasta lähetuskorralduses märgitule, võtab lähetuse haldur reisifirmadelt nii soovitud kui ka tegeliku lähetuse kuupäevadeks reisipakkumised. Kui teenistuja soovitud ajal osutuvad lennud kallimaks, hüvitab lähetatav hinnavahe.

5.4.	Pileti ettetellimise kulu hüvitatakse vastava kuludokumendi alusel või sõidupiletile tehtud vastava märkuse põhjal.

5.5.	Üldjuhul vormistatakse lähetatavale mitte-paindlik turistiklassi lennupilet ja tavaklassi laevapilet. Paindlik pilet (economy flex) vormistatakse juhul, kui täidetud on vähemalt üks alljärgnevatest tingimustest:

5.5.1.	lend kestab vahemaandumiseta kauem kui kuus tundi;

5.5.2.	sihtkohta lendamisel tehakse kaks või enam ümberistumist;

5.5.3.	lähetutakse rahvusvahelise sõjalise operatsiooni piirkonda;

5.5.4.	ürituse toimumise kuupäevad võivad muutuda;

5.5.5.	lähetatav ei ole piletite broneerimise vajaduse ajaks nimeliselt teada;

5.5.6.	lähetutakse RKIK välise delegatsiooni koosseisus;

5.5.7.	mitte-paindlikud turistiklassi piletid on välja müüdud.

5.6.	Punkti 5.5 rakendamisel võib erandeid teha peadirektori asetäitja otsusega. Sellisel juhul suunatakse lähetuskorraldus peadirektori asetäitjale kinnitamiseks.

5.7.	Isikliku sõiduauto lähetuses kasutamise kulu hüvitatakse kulu tõendava dokumendi ja korra lisa 2 toodud vormil esitatud andmete alusel. Hüvitatakse ainult konkreetse lähetusega otseselt seotud kulu: kütus, parkimiskulu, teemaks, laevapilet vms. Põhjendatud juhul hüvitatakse lähetuse perioodiks eraldi ostetav auto kindlustuspoliis. Remondi- ja hoolduskulu ei hüvitata.

5.8.	Kütusekulu hüvitatakse vastavalt lähetuse jooksul läbitud teekonnale, arvestades sõiduki keskmist kütusekulu, kuid mitte rohkem kui 10 liitrit 100 km kohta. Kulu hüvitatakse kuludokumentide alusel.

5.9.	Kütusekulu hüvitatakse ka juhul, kui kütust on tangitud kuni viis (5) päeva enne lähetuse algust või kuni viis (5) päeva pärast lähetuse lõppu.

5.10.	Kui lähetusse siirdumisel pargitakse isiklik sõiduauto lennujaama või sadamaterminali parklas, hüvitatakse lähetuskorraldusega kinnitatud isikliku sõiduauto parkimiskulu, kui see on majanduslikult soodsam või samaväärne taksoteenuse kasutamisega.

5.11.	Rendiauto kasutamise kulu hüvitatakse, kui see on põhjendatud (sihtkohast mõistlikul kaugusel puudub rahvusvaheline lennujaam või muu kuluefektiivne ühistranspordi kasutamise võimalus) ning lähetuskorraldusega kinnitatud.

6.	MAJUTUSKULUDE HÜVITAMISE MÄÄRAD KA TINGIMUSED

6.1.	Majutuskulu hüvitatakse lähetatavale tema poolt tasutud ja esitatud arve alusel. Majutusasutuste poolt kohaldatav linnamaks arvestatakse majutuskulu hulka.

6.2.	Majutuskulu piirmäär välislähetuse korral on 180 eurot ööpäevas ja siselähetuse korral kuni 80 eurot ööpäevas. Piirmäärast kallima majutuskulu kohta lisab lähetatav lähetuskorraldusele selgituse.

7.	LISAKULUTUSTE HÜVITAMISE MÄÄRAD JA TINGIMUSED

7.1.	Lähetusega kaasnev muu mõistlik kulu (nt pagasivedu, sideteenus vms) hüvitatakse lähetatavale kulu tõendava dokumendi alusel.

7.2.	Lähetuses viibitud puhkepäevad kompenseeritakse lähetatule vabade päevade andmisega kokkuleppel vahetu juhiga. Vabad päevad antakse võimalusel vahetult pärast lähetust, kuid mitte hiljem kui üks (1) kuu pärast lähetuse lõppemist. Samuti võib vahetu juht anda teenistujale puhkepäeva või rakendada tavapärasest erineva tööajanormi lähetusele järgneval tööpäeval, kui teenistuja saabub lähetusest öösel või varahommikul.

8.	LÕPPSÄTTED

8.1.	Tunnistan kehtetuks peadirektori 03.01.2018 käskkirja nr 2 „Riigi Kaitseinvesteeringute Keskuse lähetuse kord“.

8.2.	Kord teha teatavaks RKIK teenistujatele.

(allkirjastatud digitaalselt)

Katri Raudsepp
peadirektori asetäitja peadirektori ülesannetes

LISA 1

 Riigi Kaitseinvesteeringute Keskuse lähetuste korra juurde

LÄHETUSKORRALDUSE JA LÄHETUSKULUDE ARUANDE VORMISTAMINE

I. LÄHETUSKORRALDUSE ALGATAMINE LÄHETATAVA POOLT

1.	Lähetuskorralduse alustamisel täidab lähetatav järgmised andmed:

1.1.	lähetuse nimetus – lähetuse lühike, kokkuvõttev nimetus;
1.2.	lähetuse algus- ja lõppkuupäevad;
1.3.	lähetuse liik – valida valikust vastavalt lähetuse liigile kas siselähetus või välislähetus;
1.4.	lähetatavaid – 
1.4.1.	 vaikimisi on märgitud „Üks“ ehk üksikisiku lähetus;
1.4.2.	 „Mitu (ühislähetus)“ märgitakse, kui samas lähetuses osaleb mitu isikut. Selle valiku korral jagatakse lähetuskorralduse vormil lähetuse üldiseid andmeid, kuid kulude bloki täitma ja lähetuskorralduse menetlusse saatma peab iga lähetatav eraldi.

2.	Vahelehel „Üldandmed“ täidab lähetatav järgmised väljad:

2.1.	eesmärk ja ülesanne;
2.2.	sihtkoha riik ja sihtkoht (linn või asukoht);
2.3.	ürituse info:
2.3.1.	 vastuvõtja – vastuvõtja asutus või organisatsioon;
2.3.2.	 väljale „Lisainfo ja märkused“ märgitakse informatsioon selle kohta, kui kulud hüvitatakse täielikult või osaliselt vastuvõtja asutuse või organisatsiooni poolt ning ürituse toimumise kuupäevad;
2.3.3.	 manusena lisatakse ürituse kutse.
2.4.	Valikuaknas „Reisikorraldaja pakkumised“, vahelehel „Reisiteenuste vajadused“:
2.4.1.	 transport – kasutatav transpordi liik, reisi algus ja sihtkoht, kuupäev jm reisi broneerimiseks vajalik info;
2.4.2.	 majutus – sobiv piirkond, muu vajalik info majutuse broneerimiseks;
2.4.3.	 kindlustus – reisikindlustus, perioodi kuvab lähetuse info alusel, kui lähetatavale on eelnevalt vormistatud aastane reisikindlustus, siis seda välja ei täideta.

3.	Vahelehel „Lähetatav“:

3.1.	kui lähetusse sõiduks kasutatakse sõiduautot, tehakse vastav märge väljal „sõiduki kasutamine“;
3.2.	asendaja määramine ei ole kohustuslik.

4.	Vahelehel „Lähetuse kulud“ lisab lähetatav järgmised andmed:

4.1.	kui lähetuse sõidukulud on hüvitatavad Euroopa Liidu Nõukogu poolt, valitakse rippmenüüst „ELN töögrupp“ töögrupp, mille raames kohtumine toimub;
4.2.	kui lähetust finantseeritakse mingist toetusest või projektist, valitakse rippmenüüst „Toetus/projekt“;
4.3.	kulud, mille lähetatav tasub lähetuskohas isiklikest vahenditest, lisatakse vajutades nuppu „Lisa kulurida“. Kulude makseviisiks valitakse „Lähetatav maksab ise“;
4.4.	kulude puhul, mis tasutakse RKIK väljastatud krediitkaardiga, valitakse makseviisiks „Asutuse pangakaart“; kulude puhul, mille RKIK tasub arve alusel, valitakse makseviisiks „Ostuarvega“;
4.5.	kui lähetus toimub riiki, mille ametlik valuuta ei ole euro ning kulud tuleb eeldatavalt tasuda lähetuse sihtkoha valuutas, märgitakse veergu „Maksumus“ summa sihtkoha valuutas. Süsteem teeb ümberarvestused eurodesse automaatselt;
4.6.	soovitav avansisumma, mis ei saa olla suurem, kui isiklikest vahenditest tehtav kulu ja lähetuse päevaraha summa kokku.

5.	Kui punktides 1–4 märgitud andmed on lähetatava poolt sisestatud, on lähetuskorraldus valmis esitamiseks. Kooskõlastusring on eeltäidetud (vajadusel võimalik muuta). Väljale „Dokumendi kinnitamisest teavitatavad isikud“ sisestatakse valikust lähetuse halduri nimi.

6.	Lähetuskorralduse kooskõlastamine ja kinnitamine toimub vastavalt korra punktides 2.3 ja 2.4 toodule.

II. LÄHETUSKULUDE ARUANDE ESITAMINE

1.	Lähetusest naasmisele järgneval tööpäeval genereerib lähetuste portaal lähetatavale lähetuskulude aruande esitamise tööülesande.

2.	Lähetatav sisestab lähetuskulude aruande vahelehel „Lähetuse kulud“ kõik lähetusega seotud kulud, mis tal tuli tasuda kohapeal isiklikest vahenditest (sh ka avansist) valides makseviisiks „Lähetatav maksab ise“.

3.	Vajadusel korrigeeritakse lähetuskorraldusse märgitud ja lähetuskulude aruandesse automaatselt üle kantud eeldatavate kulude summad vastavalt tegelikule kulule.

4.	Lähetuskulud märgitakse lähetuskulude aruandesse kuludokumendil olevas valuutas, ümberarvestuse eurodesse teeb süsteem automaatselt. 

5.	Lähetuskulude aruandele lisatakse pdf formaadis manusena kõik kulu tõendavad dokumendid. Kuludokumendid võib lisada ühe failina ning mõõtmetelt väiksed dokumendid (nt kassatšekid, bussipiletid vms) võib skaneerida ühe A4 suuruse leheküljena.

6.	Kui kõik lähetuskulude aruande väljad on täidetud ja lähetuskulude aruanne salvestatud, esitatakse lähetuskulude aruanne kooskõlastamiseks finantsistile ja raamatupidajale (vaikimisi määratud).

LISA 2

 Riigi Kaitseinvesteeringute Keskuse lähetuste korra juurde

Andmed isikliku sõiduauto lähetuses kasutamise kulude hüvitamiseks

TEENISTUJA:
SIHTKOHT:
Sõiduki keskmine kütuse kulu liitrites 100 km kohta
(hüvitamise piirmäär 10 liitrit 100 km kohta)
TEEKONNA PIKKUS SIHTKOHTA-TAGASI (km) 	
0 	
KILOMETRAAŽ LÄHETUSE SIHTKOHAS (km) 	  	
Kokku läbitav teekond: 	0 	
   Hüvitatav kütus liitrites: 
KÜTUSE LIITRI MAKSUMUS: 	0 
  	
Kokku planeeritavad kütusekulud: 	0 	
MUUD ISIKLIKU SÕIDUAUTO KULUD LÄHETUSES 
laevapiletid:
teemaksud:
täiendav kindlustus:
parkimiskulud sihtkohas:
muud (märkida kulu):	  	
Kokku muud kulud:	0 	
	  	
Kokku isikliku sõiduauto kulud lähetuses:	0 	
SÕITJATE ARV (SULGUDESSE NIMED):
ARVESTUSLIK TRANSPORDIKULU TEENISTUJA KOHTA: